钦定古今图书集成/明伦汇编/官常典/第650卷 > 秦聚奎
## 钦定古今图书集成/明伦汇编/官常典/第650卷 > 秦聚奎

按《绩溪县志》：“聚奎号灵墟，湖广汉阳人。由进士万历
间知绩溪县事。耿介刚方，折豪右，惩赌博，恤孤独，禁
人命图赖。民有阅墙，至诚开谕，不加鞭扑，至相抱涕
泣罢归者。民有贫乏不能自存，至鬻其妻子，聚奎辄
捐俸代赎。邑当冲要，苦供应，聚奎为撰一联云：‘道里
冲繁，一切马夫差役苦；山城瘠薄，百般品物购求难’。”
镌之城门院道径过，不轻入城。上台旌异，有“宰清如
水，民戴似天”之句。调吴江，士民遮道扳辕，立祠尸祝。
后官至顺天府府丞。